સ્વામી રામતીર્થ સંન્યાસ લેતાં પહેલાં એક કોલેજના પ્રોફેસર હતા. એક દિવસ બાળકોની બુદ્ધિશક્તિની પરીક્ષા લેવા માટે તેમણે બોર્ડ પર એક લીટી દોરીને વિદ્યાર્થીઓને કહ્યું કે, “આ લીટીને ભૂંસ્યા વગર નાની કરી દો.” એક વિદ્યાર્થી ઊભો થયો, પરંતુ પ્રશ્નનો અર્થ સમજી શક્યો નહીં. એણે લીટી ભૂંસીને નાની કરવાનો પ્રયત્ન કર્યો. સ્વામીજીએ એને અટકાવ્યો અને પ્રશ્ન ફરી પૂછ્યો. બધાં બાળકો મૂંઝવણમાં પડી ગયાં. થોડી વાર પછી એક વિદ્યાર્થી ઊઠ્યો અને એણે એ લીટી પાસે જ એક લાંબી લીટી દોરી દીધી. એ વિદ્યાર્થીની બુદ્ધિની પ્રશંસા કરતાં સ્વામીજીએ કહ્યું કે “વિદ્યાર્થીઓ! આ વાત પરથી સૌને ‌િશખામણ આપવામાં આવે છે કે દુનિયામાં મોટા બનવા માટે કોઇને નાનો બનાવવાથી નહીં, પરંતુ મોટાઈનાં રચનાત્મક કામો કરવાથી જ સફળતા મળે છે. મોટાં કામ કરીને મોટાઇ મેળવી શકાય છે.”